Široké

Široké je obec nachádzajúca sa na východnom úpätí pohoria Branisko v okrese Prešov. Obec je známa neďalekým tunelom Branisko, či motokrosovou traťou. Rodákmi zo Širokého sú spisovateľ Andrej Zábredský a otec Jaroslava Katriňáka motokrosový pretekár Ladislav Katriňák.
O obci.
Chotár obce Široké leží na východných svahoch pohoria Branisko a v hornej časti údolia Veľkej Svinky v nadmorskej výške s rozsahom od 483 do 1170,5 m. Je súčasťou Šarišskej vrchoviny a jej podcelku Širockej brázdy. Obec Široké je v západnej časti okresu Prešov najľudnatejšia a najrozvinutejšia z hľadiska infraštruktúry a podnikateľských aktivít. V centre obce upútajú návštevníkov veľké budovy kultúrno-obchodného strediska a polyfunkčný objekt, v ktorom je umiestnené: zdravotné stredisko so všeobecným lekárom pre dospelých, lekárom pre deti a dorast, gynekológom a zubným lekárom, lekáreň, Základná umelecká škola v Širokom, rýchla zdravotná služba, obecné nájomné byty a garáže.
V zrekonštruovanom rímskokatolíckom farskom kostole sv. Mikuláša je zachovaný posmrtný epitaf z červeného mramoru biskupa Ladislava Širokayho – širockého rodáka, ktorý zomrel v roku 1487. V obci sa zachovali aj dvoje historické slnečné hodiny.
Dňa 20. novembra 1997 začali motoristi používať novopostavenú diaľnicu, poza obec, ktorá ústi do prvého diaľničného tunela na Slovensku – tunela Branisko. Ten bol do užívania slávnostne odovzdaný 29. júna 2003.
Okolie obce a hornatý terén pohoria Branisko poskytuje vhodné podmienky na pešiu turistiku, cykloturistiku a biatlonové trate. Novovybudovaný športový štadión podporuje rozvoj nielen futbalu. Obec sa môže pochváliť aj náročnou motokrosovou traťou, na ktorej sa konajú rôzne majstrovské preteky v motokrose.
Dejiny.
Široké sa do prvého písomného záznamu dostalo 21. februára 1320, keď sa pred konventom v Spišskej Kapitule konalo dedičské delenie panstva Svinia s 22 dedinami aj samotami a hradom. Majetok zemepána Meršeho sa priamo prepisoval na vnukov Mikuláša, Petra, Merše mladšieho a Dominika z rodu Aba. Štyria bratia, synovia Benedikta si rozdelili medzi sebou celé dedičstvo tak, že každý dostal štvrtinu dediny Svinia a niekoľko okolitých dedín. V dokumente sa hovorí: „...ďalej Dominik prijíma štvrtú časť dediny Svinia, ktorá leží oproti súhvezdiu Veľkého voza a štvrtú časť pevnosti Šariš (Lipovce). Z vonkajších dedín dedinu Pank, dedinu Syroka, dedinu Laz (Šarišské Lužianky) a dediny Víťaz, Starý aj Nový“. Názov dediny sa bez podstatnej zmeny používa aj v neskorších listinách: Syroka 1320, Siroke 1773, Siroka 1785, Schiroka 1786 a Široké od roku 1920.
V roku 1454 dostávajú rodiny Frichy, Hedry a Berthoty potvrdenie na majetky v Širokom, Fričovciach, Hendrichovciach, Bertotovciach, Krížovanoch, Hrabkove, Ovčí, Víťaze a Pohlodove. Spoločný erb /Aba/ a zemiansku listinu získavajú rodiny Širokay, Frichy, Hedry a Berthoty v roku 1456. Rod Širokay zaniká, ale využívanie mena obce na priezvisko nezaniklo, dnes má tvar Širocký. Posledný známy potomok Ladislav Širokay bol pomocný egerský biskup, ako aj egerský kanoník a titulárny správca prepošstva v Myšli. Vieme tiež o ňom, že 25. októbra 1478 posvätil rozšírenú katedrálu sv. Martina v Spišskej Kapitule. Pamiatkou na neho je neskorogotický posmrtný epitaf z červeného mramoru z roku 1487, umiestnený pod chórom kostola.
Symboly obce.
Erb obce Široké.
V červenom poli štítu na modrom trojvrší biely (strieborný) vták (sokol) s rozovretými krídlami a žltými (zlatými) pazúrmi, zobákom a okom. Podkladom pre erb obce bola obecná pečať Širokého, pochádzajúca z druhej polovice 18. storočia. Jediný známy odtlačok obecného typária je uložený v Štátnom Oblastnom archíve v Prešove na písomnosti z 12. marca 1787. Keďže v zbierke mestských a obecných pečatí v Krajinskom archíve v Budapešti sa pečať obce Široké nenachádza, pri tvorbe obecného erbu možno vychádzať iba zo spomínaného, pomerne zle zachovaného exempláru. Na pečati s kruhopisom SIG. (illum) POS. (sessionis) SIROCHA s nečitateľným letopočtom z 18. storočia je ako obecné znamenie rozoznateľný vták s rozovretými krídlami, sediaci na trojvrší. Vyfarbenie návrhu bolo zvolené tak, aby zodpovedalo základnému heraldickému pravidlu pre používanie farieb a kovov, ako aj estetickým nárokom. Je použitý neskorogotický štít, v obecnej a mestskej heraldike najčastejší.
Erb obce schválilo obecné zastupiteľstvo 28. júna 1995.
Vlajka obce Široké.
Vlajka obce Široké vychádza z farieb obecného erbu a pozostáva z farieb červená, biela, žltá a modrá. Pomer strán je 2:3 a je ukončené zástrihmi siahajúcimi do jednej tretiny dĺžky listu vlajky. Vlajku obce chválilo obecné zastupiteľstvo 28. júna 1995.
Pečať obce Široké.
Pečať obce tvorí erb obce s kruhopísom: „OBEC ŠIROKÉ"
Farnosť Široké.
Prvý gotický kostol v Širokom bol postavený už v 14. storočí. Bola to prvá kamenná stavba na území obce, z ktorej sa zachovala krypta pod podlahou dnešného kostola. Po požiari kostola v roku 1773 ho nahradil nový jednoloďový neskorobarokový, ktorý vo svojej podobe slúžil Širočanom až do roku 1941. V rokoch 1941 až 1943 bol tento kostol okrem chóru a veže úplne zbúraný. 
Vybudoval sa nový v poradí už tretí kostol. Po bokoch hlavnej lode boli pristavené dve vypuklé bočné lode a vybudovalo sa aj úplne nové sanktuárium. Vnútrajšok kostola dostal dnešnú podobu. V roku 1967 bola na kostole vymenená baroková veža za osemihlanovú, ktorá je oproti starej veži o 3 m vyššia. O desať rokov neskôr, v roku 1977 došlo k zakúpeniu nového organa. Odvodnenie a nová hladká vonkajšia omietka bola daná v roku 1981 a v roku 1986 sa kúpil nový zvon a umieráčik. V roku 1990 boli premaľované vnútorné maľby a v roku 1994 bola položená medená krytina kostola. V roku 2001 bolo zavedené plynové vykurovanie, vymenené okná po oboch stranách bočných lodí i za hlavným oltárom a zateplil sa strop kostola minerálnou vatou a takýto stav trvá po súčasnosť.
Rímskokatolícky kostol sv. Mikuláša v Širokom bol naposledy zrekonštruovaný v r. 2005 –2007, slávnostná konsekrácia kostola sa uskutočnila 14. októbra 2007. Vo farnosti účinkuje aj Zbor sv. Valentína pod vedením Mgr. Juliany Mihaľovej.
Školstvo.
V Základnej deväťročnej škole v Širokom sa začalo vyučovať 4. januára 1962. Od 1. júla 2002 nadobudla škola so školskou jedálňou právnu subjektivitu. Na 2. stupeň tu dochádzajú žiaci aj v Víťaza a Fričoviec. Škola je zameraná na získanie základných vedomostí v učive 1. – 9. ročníka, ale venuje maximálnu pozornosť talentovaným žiakom v krúžkoch (na škole je ich 28). Škola patrí medzi najväčšie vidiecke školy v okrese a leží 26 km od okresného mesta Prešov. Zapojenosť školy do súťaží je vysoká napriek zvýšeným finančným nákladom na cestovanie. Najvýraznejšie úspechy na Slovensku aj medzinárodne škola dosahuje v práci s mladými hasičmi, v biatlone, bedmintone a brannom viacboji.
Základná umelecká škola v Širokom bola založená 1. septembra 2003. Zriaďovateľom školy je obec Široké. Riaditeľkou školy je Mgr. Lenka Nehilová. Je plne organizovanou školu so všetkými odbormi – hudobným, výtvarným, tanečným a literárno-dramatickým. V hudobnom odbore sa vyučuje hra na klavíri a keyboarde, husliach, gitare, flaute, akordeóne a speve.
Nová moderná Materská škola v Širokom bola postavená na náklady Obce Široké, ktorá ju aj prevádzkuje. Slávnostne odovzdaná do užívania bola v roku 2001. Riaditeľkou MŠ je Silvia Belaníková. Škôlka má štyri triedy a navštevujú ju deti od 2,5 – 6 rokov. Deti majú možnosť stravovať sa v spoločnej jedálni. Súčasťou areálu materskej škôlky je aj rozsiahla školská záhrada s preliezkami.
Motokros v Širokom.
Prvopočiatky motokrosu v Širokom siahajú do 50-tych rokov, keď vtedajší chlapci skúšali jazdiť na motorkách nie len na cestách, ale aj v teréne. Najznámejší jazdec z tohto obdobia bol širocký rodák, už nebohý viacnásobný majster Slovenska Ladislav Katriňák, otec známeho slovenského motokrosového reprezentanta Jaroslava Katriňáka.
No v skutočnosti sa dá hovoriť o motokrose až v 70-tych rokoch, a to v spojení s menami ako Eduard Petrovský, Jozef Pribula, Jozef Čuchran, Tomáš Čech, Anton Šofranko a Jozef Drozda.
Jozef Drozda bol majster ČSSR v rámci armádnych klubov, v polovici 80-tych rokov ako československý reprezentant, ktorý reprezentoval ČSSR na Majstrovstvách sveta v motokrose a na známych 6 dňových MS v enduro. 
Prvé skutočné motokrosové preteky sa v Širokom uskutočnili v roku 1986. Po niekoľkoročnej odmlke sa motokrosové preteky v Širokom opäť obnovili a to v rokoch 1996 - 2002. Po opätovnej prestávke sa opäť obnovili v roku 2007, kedy sa konal nultý ročník COUNTRYCROSSU. Odvtedy sa v Širokom každoročne preteká.
V roku 2009 vznikol CROSS TEAM Široké. Predsedom je Peter Foriš a ďalší, ktorí sa starajú o jeho fungovanie sú: Štefan Baran a Marián Čarný. Jazdci tímu sú: Marián Čarný, Ľuboš Baran, Patrik Marušák.
V roku 2009 sa podarilo zorganizovať dvoje pretekov, a to v auguste – Východoslovenský pohár a v októbri – Celoslovenské finále slovenského pohára. V r.2010 sa konali majstrovstvá SR v motokrosových pretekoch motocyklov jednotlivcov pre triedy MX1, MX2 a MX4, MX1 B, MX2B. Boli zaradené aj preteky MACEC CUPU v triedach MX1 a MX2. Jazdci zo Širokého v triedach MX1 - Marián Čarný sa umiestnil na 6. mieste a Ľuboš Baran na 11. mieste.